Ամերիկյան Bell-412 ուղղաթիռների առկայությունը ադրբեջանական բանակում խնդրահարույց էր Ազատության աջակցության ակտի 907 բանաձեւի տեսանկյունից, որն ի սկզբանե արգելում էր ԱՄՆ-ին ռազմական օգնություն տրամադրել Ադրբեջանին, սակայն 2001 թ. փոփոխություններից հետո հնարավորություն էր տալիս ռազմական աջակցություն ցուցաբերել Ադրբեջանին ահաբեկչության դեմ պայքարի, կոալիցիոն հակաահաբեկչական գործողությունների եւ Ադրբեջանի սահմանային անվտանգությունն ապահովելու դեպքերում: Նախագահ Ջորջ Բուշ կրտսերը, ներկայացնելով Կոնգրեսին 907 բանաձեւում փոփոխություններ կատարելու անհրաժեշտությունը, վստահեցրել էր, որ դա որեւէ կերպ չի խանգարի Ադրբեջան-Հայաստան բանակցային գործընթացին, իսկ տրամադրվող օգնությունը չի օգտագործվի Հայաստանի դեմ: